Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 810/13/7701	Bardejov, 10.12.2013
EEČ : 2-54-11-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bardejov
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, XXXXX XXXXX, Slovensko
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 856,92 € 
b.	Peňažná suma určená na všeobecne prospešné účely: 50,00 € 
c.	Konkrétny adresát peňažnej sumy určenej na všeobecne prospešné účely: Združenie na záchranu Zborovského hradu, o.z. 
d.	Suma odovzdaná štátu na peňažnú pomoc obetiam trestnej činnosti: 25,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou XXXXX.
Podľa § 220 ods. 1 Tr. poriadku   s c h v a ľ u j e m     z m i e r   uzatvorený medzi obvineným:
-	XXXXX, nar. XXXXX v Bardejove, trvale bytom XXXXX, Hlavná č. 278/125, okr. XXXXX

a poškodeným Východoslovenská distribučná, a.s. v zastúpení  XXXXX, nar. XXXXX a   z a s t a v u j e m  trestné stíhanie obvineného XXXXX pre prečin  krádeže podľa § 212 ods. 2, písm. e/ Tr. zák., ktorého sa dopustil tak, že v dobe od 19.03.2013  do 18.09.2013 to jest 183 dní v rodinnom dome na adrese XXXXX ul. XXXXX č. XXXXX, okr. XXXXX, ktorého je výlučným vlastníkom neoprávnene odoberal elektirckú energiu aj napriek prihláseniu k jej odberu u dodávateľa tejto energie a to tým spôsobom, že v odbernom zariadení - elektrickom rozvádzači umiestnenom na fasáde samostatného rodinného domu z hlavného vypínača do svorkovnice elektromera, vykonal na fáze L3 neoprávnené odbočenie mimo meradla priamo na časť elektroinštalácie rodinného domu, čím odobratá energia na neoprávnenom odbočení nebola meraná  a následne ani fakturovaná dodávateľom, čím takto spôsobil škodu po jej výpočte v sume 856,92,- € pre spoločnosť XXXXX, so sídlom v Košiciach na Ul. Mlynskej č. 31, IČO: XXXXX

	Obvinený na verejnoprospešné účely zložil čiastku 50 €. Z uvedenej sumy v súlade s ustanovením § 224 ods. 2 Tr. poriadku určil 50 %, t. j. 25 € , štátu na peňažnú pomoc poškodeným trestnými činmi.

Odôvodnenie: 
Poverený príslušník PZ, Obvodného oddelenia PZ XXXXX uznesením sp. zn. XXXXX zo dňa 15.10.2013 začal trestné stíhanie a vzniesol obvinenie XXXXX pre horeuvedený prečin, ktorý spáchal tak, ako je to uvedený vo výrokovej časti tohto uznesenia.

	Obvinený v prípravnom konaní pred policajtom sa ku skutku, ktorý je mu kladený za vinu, priznal a tento oľutoval. V tejto veci bola vykonaná mediácia na Okresnom súde v Bardejove, počas ktorej obvinený spolu s poškodeným dali súhlas na vykonanie mediácie, pričom všetci boli poučení o podstate zmieru podľa § 220 Tr. por. ako aj o podstate mediácie. Následne pred mediačným úradníkom urobili dohodu o uzatvorení zmieru.

	Vzhľadom na to, že škoda bola dňa 20.09.2013 uhradená v plnej výške poškodenému, zástupca poškodeného si neuplatnil žiadnu náhradu škody.

	Obvinený na verejnoprospešné účely zložil čiastku 50 €. Polovicu tejto sumy, t.j. 25 €, určil štátu na peňažnú pomoc poškodeným trestnými činmi. Adresátom zvyšnej sumy je Združenie na záchranu Zborovského hradu, o.z., IČO: XXXXX, DIČ: XXXXX.

	Obvinený XXXXX a poškodený Východoslovenská distribučná, a.s. v zastúpení XXXXX  súhlasili so schválením zmieru. 

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 (päť) rokov, môže so súhlasom obvineného a poškodeného v prípravnom konaní prokurátor rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok a nie sú vážne pochybnosti o tom, že jeho vyhlásenie bolo vykonané slobodne, vážne, zrozumiteľne a určito, nahradil škodu alebo urobil iné opatrenia na náhradu škody alebo inak odstránil ujmu vzniknutú trestným činom a zložil na účet prokuratúry peňažnú sumu konkrétnemu adresátovi na všeobecnoprospešné účely a vzhľadom na povahu a závažnosť spáchaného činu, na osobu obvineného a jeho osobné a majetkové pomery, možno takýto spôsob ukončenia veci považovať za dostačujúci.

	V tomto prípade sú splnené  zákonom predpísané podmienky na postup podľa § 220 ods. 1 Tr. por. a to na schválenie zmieru a zastavenie trestného stíhania. Podľa § 212 ods. 2, písm. e/ Tr. zák. za tento prečin je možné uložiť trest odňatia slobody až na dva roky.

	Obvinený doposiaľ súdne trestaný nebol. Z miesta bydliska je hodnotený všeobecne, nemá žiaden záznam v evidencii priestupkov. 

	Vzhľadom k uvedenému rozhodol som tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viktor Tomáš
prokurátor